Page:Ten Tragedies of Seneca (1902).djvu/128

108 

THY. patriæ tecta, & Argolicas opes,

Miserisque summum ac maximum exsulibus bonum,

Tactum soli natalis, & patrios Deos

(Si sunt tamen Dii) cerno; Cyclopum sacras

Turres, labore majus humano decus,

Celebrata juveni stadia, per quæ nobilis

Palmam paterno non semel curru tuli

Occurret Argos, populus occurret frequens;

Sed nempe & Atreus. repete silvestres fugas,

Saltusque densos potius, & mixtam feris

Similemque vitam, clarus hic regni nitor

Fulgore non est quod oculos falso auferat.

Cum quod datur spectabis, & dantem aspice.

Modo inter illa, quæ putant cuncti aspera.

Fortis fui, lætusque: nunc contra in metus.

Revolvor: animus hæret, ac retro cupit

Corpus referre: moveo nolentem gradum.

PLIST. Pigro (quid hoc est?) genitor incessu stupet,

Vultumque versat, seque in incerto tenet.

THY. Quid, anime, pendes? quidve consilium diu

Tam facile torques? rebus incertissimis,

Fratri atque regno credis? ac metuis mala

Jam victa, jam mansueta? & ærumnas fugis

Bene collocatas? esse jam miserum juvat.

Reflecte gressum, dum licet, teque eripe.

PLIST. Quæ causa cogit, genitor, a patria gradum

Referre visa? cur bonis tantis sinum

Subducis? ira frater abjecta redit;

Partemque regni reddit: & laceræ domus

Componit artus, teque restituit tibi.

 

Thyestes being recalled by his brother Atreus, through his sons, returns to his country, not, however, without distrust, and a mind foreshadowing disaster—his sons are tendered as hostages, that he will so return. 